'n TV-kanaal net vir honde | Maroela Media
'n TV-kanaal net vir honde
DogTV is 'n nuwe betaalkanaal wat ontwikkel is ná studies oor diere se fisiologiese en sielkundige behoeftes, buie en reaksie gedoen is. Na verwagting sal die kanaal ons vierpotige vriende stimuleer en hulle help om te ontspan wanneer nodig, sê die vervaardigers in 'n verklaring.
Jou beste vriend hoef dus nie meer op die rusbank te lê en sepies kyk nie – daar is nou spesialisprogramme wat hy kan geniet.
Die kanaal bied prettige tekenprente en honde en ander diere verskyn in die programme wat spesiaal ontwerp is om verveling te voorkom en jou hond verstandelik te stimuleer. Kalm tonele en sagte klanke sal jou hond deur die loop van die dag besig hou. Die programme word ook geredigeer met beperkte blootstelling aan alledaagse klanke sodat jou hond gewoond kan raak aan dinge soos 'n rit in die motor of deurklokkies.
Daar is ook talle prettige en opvoedkundige programme vir die eienaars soos The Dog Chef, Dogs A-Z, Things We Woof About en Meet the Breed.
Die vervaardigers het drie jaar lank navorsing gedoen en bied dus programme aan wat wetenskaplik getoets is om simptome soos skeidingsangs, eensaamheid en stres te verlig.
Die kanaal word bekendgestel in 'n tyd waar talle honde-eienaars, wat tydens die afsonderingsperiode van die huis af gewerk het, nou moet terugkeer werk toe en die diere alleen gelaat word by die huis.
"DogTV is 'n uitstekende hulpbron vir eienaars om gedragsprobleme te verlig wat opduik wanneer honde alleen by die huis gelaat word," sê prof. Nicholas Dodman, hoofwetenskaplike by DogTV. Honde wat alleen by die huis gelaat word kan moontlik aanhoudend bly blaf, weier om te eet, probeer om te ontsnap of eiendom verwoes.
"Mense dink aanvanklik DogTV is 'n vreemde konsep, maar as ek vir hulle sê hoeveel navorsing ons gedoen het, begryp hulle dit," voeg Victoria Stilwell, Britse diereafrigter, by. "Die kanaal kan honde help wat alleen by die huis moet bly. Dit verbeter hulle lewens en help hulle met stres en angs."
Die diens is beskikbaar op 'n rits slim-TV's, Android en Apple-toestelle en aanlyn by https://watch.dogtv.com/. Kostes beloop R147 per maand of R1 245 per jaar.
Kyk: Lokprent vir 'Alles Malan 2' pas bekend
Dalk die grootste aartappel ter wêreld?
Ek dink dis 'n oulike idee, veral as mens genoodsaak word om jou vierpotige kind in die huis bedags te hou.
Ons pittie Sage is baie lief vir die dierekanaal op DSTv. Sy kyk aandagtig en volg elke dier wat oor die skerm beweeg. Sy is vasgenael en mens kan haar met niks weg lok nie.